b'\n_START_ARTICLE_\nLesne glive\n_START_PARAGRAPH_\nLesne glive so raznolika skupina gliv, ki se poleg lesnih \xc5\xbeu\xc5\xbeelk hranijo z lesom kot organskim materialom in s tem povzro\xc4\x8dajo razpadanje lesa ali trohnenje, in nikakor gnitje. Ob ugodnih pogojih (vla\xc5\xbenem lesu in ustrezni temperaturi) vznikne iz trosov podgobje, ki prodre v notranjost in s pomo\xc4\x8djo encimov razkraja sestavine lesa.\n_START_SECTION_\nOku\xc5\xbeba\n_START_PARAGRAPH_\nGlive oku\xc5\xbeijo les s trosi, ali prirastejo z oku\xc5\xbeenega na neoku\xc5\xbeen les.\n_START_SECTION_\nGlive povzro\xc4\x8diteljice obarvanja lesa\n_START_PARAGRAPH_\nNekatere lesne glive, kot na primer plesni in modrivke (poznanih je 400 razli\xc4\x8dnih vrst gliv iz poddebla zaprtotrosnic), povzro\xc4\x8dajo zgolj barvne estetske spremembe. Glive iz skupine Fungi imperfecti ali nepopolne glive pogosto povzro\xc4\x8dajo bolezni drevja. Vendar so vanjo uvr\xc5\xa1\xc4\x8dene tudi tiste vrste, ki oku\xc5\xbeijo les in povzro\xc4\x8dajo razli\xc4\x8dna povr\xc5\xa1inska ali globinska obarvanja (modrenje, plesni), prav tako tudi mehko trohnobo.\n_START_SECTION_\nGlive razkrojevalke lesa\n_START_PARAGRAPH_\nPrave glive razkrojevalke lahko les tudi popolnoma uni\xc4\x8dijo. Po oku\xc5\xbebi podgobje prodira v notranjost lesne mase in izlo\xc4\x8da encime, s katerimi razkrajajo glavne komponente lesa. \xc4\x8ce lesna gliva razgrajuje predvsem lignin, se oku\xc5\xbeeni les obarva belo. V tem primeru govorimo o beli trohnobi. \xc4\x8ce pa gliva s svojimi encimi razkraja celulozo, se les zaradi prese\xc5\xbeka lignina obarva rjavo ter (npr. kockasto) razpada. V tem primeru govorimo o lesnih glivah, ki povzro\xc4\x8dajo rjavo trohnobo, v na\xc5\xa1em podnebnem pasu spadajo med najpogostej\xc5\xa1e bioti\xc4\x8dne uni\xc4\x8devalce lesa. Glive, ki povzro\xc4\x8dajo belo ali rjavo trohnobo, poleg barvnih sprememb mo\xc4\x8dno poslab\xc5\xa1ajo mehanske lastnosti lesa in ga v kon\xc4\x8dni fazi spremenijo v prah.\n_START_SECTION_\nEncimski razkroj lesa\n_START_PARAGRAPH_\nGlivni razkroj lesa je zelo kompleksen biokemi\xc4\x8dni proces. Glive razkrojevalke lesa izlo\xc4\x8dajo v lesno maso ekstracelularne encime, ki v ugodnih razmerah povzro\xc4\x8dajo razkroj, bodisi celuloze in hemiceluloze s hidroliti\xc4\x8dnimi encimi (endo- in eksocelulaze, celobiohidrolaze, razli\xc4\x8dne hemicelulaze) bodisi razkroj lignina z ekstracelularnim sistemom (peroksidaze, oksidaze, lakaze, tvorijo proste kationske radikale) oz. lizotrofnim na\xc4\x8dinom prehranjevanja gliv. Lignoliti\xc4\x8dni proces je oksidativen in ne hidroliti\xc4\x8den, zaradi estrskih vezi med fenilpropanskimi enotami lignina. Lignin je med organskimi snovmi ena najodpornej\xc5\xa1ih na biotsko razgradnjo, razkrojijo ga le nekatere glive, zato predstavlja matriks, ki varuje les pred razgradnjo, saj je tudi precej toksi\xc4\x8den za mikroorganizme.'